paragraph_text: Ingalik (suvremeni naziv Deg Hit'an) je pleme Atapaska iz unutrašnjosti Aljaske, u bazenima gornjeg Kuskokwima i donjeg Yukona. Ovo područje, dijelom planinsko dijelom pod tundrom, bogato je životinjskim svijetom, ribom, karibuima, losovima, medvjedima i drugom divljači od kojih ovisi opstanak ovog plemena. Osgood (1934.) Ingalike dijeli na 4 grane: Anvik-Shageluk, Bonasila, Holy Cross-Georgetown i McGrath. Ingaliki su pod jakim eskimskim utjecajem, od kojih su preuzeli odjeću (parka-vjetrovke, hlače) i neke predmete njihove materijalne kulture, harpunu i bacač koplja, naprava poznata na američkom jugozapadu kao atl-atl. Kanui su im od brezove kore a zimske nastambe polupodzemne, prekrivene zemljom. Sela imaju posebno izgrađene kolibe za dimljenje lososa. Zimi se Ingaliki kreću na saonicama. Ljetna nastamba, obično je konstruirana od omorikine kore. Ovdje treba dodati i kashim, on je tipičan eskimskim zajednicama. To je polupodzemna koliba namijenjena za održavanje javnog seoskog života tokom zime. Kashim je naravno muškaračka kuća, i žena nema što tražiti u njoj. Šamanizam je također sličan eskimskom. Poznaju i potatch-ceremonije čije je središte Sjeverozapadna obala u zemlji Haida, Tlingita i Kwakiutla i Tsimshiana. Godine 1888. u Holy Crossu je utemeljena misija za Ingalike. Ingalika je 1700 bilo oko 1,500, procjena je NAHDB-a; 600 (1900); 800 (2000). Plemenu je broj spao napola kada ih je 1838. pogodila epidemija boginja